

REPUBLIKA HRVATSKA

DRŽAVNI URED ZA REVIZIJU

KLASA: 041-01/15-12/1

URBROJ: 613-01-01-15-1

Zagreb, 12. siječnja 2015.

**OBAVIJEST O OBVEZI SASTAVLJANJA, DOSTAVLJANJA I OBJAVI**

**FINANCIJSKIH IZVJEŠTAJA ZA 2014. ZA:**

* ***POLITIČKE STRANKE***
* ***NEZAVISNE ZASTUPNIKE***
* ***ČLANOVE PREDSTAVNIČKIH TIJELA JEDINICA***

***LOKALNE I PODRUČNE (REGIONALNE)***

***SAMOUPRAVE IZABRANE S LISTE GRUPE BIRAČA***

Prema odredbama članka 30. **Zakona o financiranju političkih aktivnosti i izborne promidžbe** (Narodne novine 24/11, 61/11, 27/13, 48/13 - pročišćeni tekst i 2/14), **političke stranke, nezavisni zastupnici i članovi predstavničkih tijela jedinica lokalne i područne (regionalne) samouprave izabrani s liste grupe birača**, dužni su sastavljati i podnositi financijske izvještaje na način koji je utvrđen propisima o vođenju računovodstva neprofitnih organizacija, **neovisno o vrijednosti imovine i visini ostvarenih prihoda** (neovisnoje li vrijednost imovine odnosno godišnjeg prihoda uzastopno u prethodne tri godine manja od 230.000,00 kn na razini godine).

Prema odredbama članka 2. **Zakona o financijskom poslovanju i računovodstvu neprofitnih organizacija** (Narodne novine 121/14), koji se primjenjuje od 1. siječnja 2015., na **političke stranke** se odnose odredbe o vođenju poslovnih knjiga i upis u Registar neprofitnih organizacija. Način vođenja, upis, promjena podataka i brisanje iz Registra, propisani su odredbama članaka 33. do 36. te članka 46. Zakona o financijskom poslovanju i računovodstvu neprofitnih organizacija.

***1)*** ***SASTAVLJANJE I PREDAJA FINANCIJSKIH IZVJEŠTAJA ZA 2014.***

Prema odredbama članka 46. Zakona o financijskom poslovanju i računovodstvu neprofitnih organizacija, godišnji financijski izvještaji za 2014. **se sastavljaju** u skladu s Uredbom o računovodstvu neprofitnih organizacija (Narodne novine 10/08, 7/09, 158/13, 1/14 i 44/14), a financijski izvještaji za izvještajna razdoblja od 1. siječnja 2015., sastavljaju se u skladu s odredbama ovog Zakona.

Financijski izvještaji za 2014. **predaju se u elektronskom i papirnatom obliku** **Državnom uredu za reviziju**, u roku 60 dana od isteka izvještajnog razdoblja. Rok za dostavu financijskih izvještaja za 2014. je **2. ožujka 2015., ponedjeljak** (zadnji dan zaprimanja izvještaja u propisanom roku).

U nastavku se navode financijski izvještaji, obveznici sastavljanja te institucije kojima se predaju.

|  |  |  |
| --- | --- | --- |
| ***FINANCIJSKI IZVJEŠTAJI SA SASTAVNIM DIJELOVIMA*** | ***SASTAVLJAJU*** | ***PREDAJU SE*** |
| ***bilanca (obrazac BIL-NPF)*** | * ***politička stranka*** * ***nezavisni zastupnik*** | * ***Državnom uredu za reviziju*** * ***DIP-u***   ***(politička stranka i FINI)*** |
| ***izvještaj o prihodima i rashodima (obrazac PR-RAS-NPF)*** | * ***politička stranka*** * ***nezavisni zastupnik*** | * ***Državnom uredu za reviziju*** * ***DIP-u***   ***(politička stranka i FINI)*** |
| ***bilješke uz financijske izvještaje*** (detaljna razrada i dopuna podataka iz bilance i izvještaja o prihodima i rashodima) | * ***politička stranka*** * ***nezavisni zastupnik*** | * ***Državnom uredu za reviziju*** * ***DIP-u*** |
| ***godišnji financijski izvještaj***  ***(obrazac G-FIN-IZVJ)***  NAPOMENA - nositelj nezavisne liste, odnosno nezavisna lista ne mogu umjesto člana predstavničkog tijela jedinice lokalne i područne (regionalne) samouprave izabranog s liste grupe birača, sastaviti niti dostaviti godišnje financijske izvještaje, jer nezavisna lista, odnosno lista grupe birača prestaje s aktivnostima nakon izbora. | * ***član predstavničkog tijela jedinice lokalne i područne (regionalne) samouprave izabran s liste grupe birača*** | * ***Državnom uredu za reviziju*** * ***DIP-u*** |
| ***godišnji program rada i financijski plan*** | * ***politička stranka*** * ***nezavisni zastupnik*** * ***član predstavničkog tijela jedinice lokalne i područne (regionalne) samouprave izabran s liste***   ***grupe birača*** | * ***Državnom uredu za reviziju*** * ***DIP-u*** |
| ***program rada za mandatno razdoblje*** | * ***nezavisni zastupnik*** * ***član predstavničkog tijela jedinice lokalne i područne (regionalne) samouprave izabran s liste***   ***grupe birača*** | * ***Državnom uredu za reviziju*** * ***DIP-u*** |
| ***izvješće o donacijama primljenima tijekom godine*** sa specificiranim podacima o fizičkim i pravnim osobama koje su dale donacije (osobno ime, odnosno naziv i adresa), datumu uplate donacije, odnosno davanja proizvoda ili pružanja usluga bez naplate, o uplaćenom iznosu donacije, odnosno tržišnoj vrijednosti darovanog proizvoda ili usluge naznačenoj na računu koji ne podliježe naplati, te o vrsti svake pojedine donacije (***obrazac IZ-D***). | * ***politička stranka*** * ***nezavisni zastupnik*** * ***član predstavničkog tijela jedinice lokalne i područne (regionalne) samouprave izabran s liste grupe birača*** | * ***Državnom uredu za reviziju*** * ***DIP-u*** |

Obrasci financijskih izvještaja i upute za popunjavanje objavljuju se na web-stranicama Državnog ureda za reviziju (<http://www.revizija.hr/hr/stranke-zastupnici-vijecnici>-FI-OBRASCI), Ministarstva financija (<http://www.mfin.hr/hr/neprofitne-organizacije>) i FINE ([www.fina.hr](http://www.fina.hr)).

Popunjeni obrasci se dostavljaju osobno ili poštom u papirnatom obliku u Državni ured za reviziju, Tkalčićeva 19, 10 000 Zagreb (Središnji ured) ili u područne urede (adrese područnih ureda su objavljene na web-stranici (<http://www.revizija.hr/hr/kontakt/>). Adresa DIP-a: Visoka 15, 10 000 Zagreb ([www.izbori.hr](http://www.izbori.hr)).

***2)*** ***OBJAVA FINANCIJSKIH IZVJEŠTAJA ZA 2014.***

Prema odredbama članka 39. Zakona o financiranju političkih aktivnosti i izborne promidžbe, godišnji financijski izvještaji političkih stranaka, nezavisnih zastupnika i članova predstavničkih tijela jedinica lokalne i područne (regionalne) samouprave izabrani s liste grupe birača, javni su dokumenti, te su ih isti dužni **objaviti na svojim web-stranicama**, **najkasnije do 1. ožujka tekuće godine za prethodnu godinu**. Iznimno, članovi predstavničkih tijela jedinica lokalne i područne (regionalne) samouprave izabrani s liste grupe birača koji nemaju svoju web-stranicu, mogu financijske izvještaje objaviti na web-stranici jedinice lokalne i područne (regionalne) samouprave u kojoj politički djeluju. Pod objavom na web-stranici smatra se objava u trajanju od najmanje 90 dana.

***3) POLITIČKE STRANKE KOJE SU BRISANE IZ REGISTRA***

Prema odredbama članka 30. stavaka 5. i 6. Zakona o financiranju političkih aktivnosti i izborne promidžbe, u slučajevima prestanka političke stranke, politička stranka brisana iz Registra političkih stranaka dužna je sastaviti godišnji financijski izvještaj s datumom koji prethodi datumu brisanja iz Registra političkih stranaka i dostaviti ga Državnom uredu za reviziju i Državnom izbornom povjerenstvu, najkasnije u roku od 30 dana od dana zatvaranja računa, a navedeni financijski izvještaj potpisuje osoba koja je bila odgovorna za poslovanje političke stranke u razdoblju na koje se izvještaj odnosi.

Prema mišljenju Ministarstva uprave, od 16. siječnja 2014., politička stranka je dužna dovršiti sve transakcije na žiro računu i isti zatvoriti do prestanka rada političke stranke prema odredbama Zakona o političkim strankama (Narodne novine 76/93, 111/96, 164/98, 36/01 i 28/06), odnosno do pravomoćnosti rješenja o brisanju iz Registra političkih stranaka.

***4) PRESTANAK MANDATA ČLANOVA PREDSTAVNIČKIH TIJELA JEDINICA LOKALNE I PODRUČNE (REGIONALNE) SAMOUPRAVE IZABRANIH S LISTE GRUPE BIRAČA PRIJE ISTEKA VREMENA NA KOJI SU IZABRANI***

Prema odredbama Zakona o financiranju političkih aktivnosti i izborne promidžbe, članovi predstavničkih tijela jedinica lokalne i područne (regionalne) samouprave izabrani s liste grupe birača kojima je mandat prestao prije isteka vremena na koji su izabrani, dužni su:

* **U roku 60 dana** **od prestanka mandata prije isteka vremena na koji su izabrani,** vratiti u proračun jedinice lokalne i područne (regionalne) samouprave:
* neutrošena financijska sredstva dobivena iz proračuna jedinice lokalne i područne (regionalne) samouprave za redovito godišnje financiranje njihove djelatnosti (*neutrošena financijska sredstva dobivena iz donacije mogu u navedenom roku donirati za opće društvene potrebe, a ako sredstva nisu donirana podliježu oporezivanju sukladno posebnim propisima*)
* novčani iznos tržišne protuvrijednosti imovine nabavljene sredstvima dobivenim iz proračuna jedinice lokalne i područne (regionalne) samouprave za redovito godišnje financiranje njihove djelatnosti (*iznimno mogu navedenu imovinu vratiti na raspolaganje jedinici lokalne i područne (regionalne) samouprave*).
* **U roku 6 mjeseci** **od prestanka mandata prije isteka vremena na koji su izabrani,** zatvoriti poseban račun za redovito financiranje svoje djelatnosti.
* Sastaviti financijski izvještaj s datumom koji prethodi zatvaranju posebnog računa za redovito financiranje svoje djelatnosti, te ga dostaviti Državnom uredu za reviziju i Državnom izbornom povjerenstvu, najkasnije **u** **roku 30 dana** **od dana zatvaranja posebnog računa za redovito financiranje svoje djelatnosti**.

***5)*** ***ADMINISTRATIVNE I PREKRŠAJNE SANKCIJE***

Odredbama članaka 40. do 49. Zakona o financiranju političkih aktivnosti i izborne promidžbe, propisane su administrativne i prekršajne sankcije. U slučaju nedostavljanja financijskih izvještaja Državnom uredu za reviziju i Državnom izbornom povjerenstvu, kao i neobjavljivanja na web-stranici, Državni ured za reviziju o tome obavještava Državno odvjetništvo Republike Hrvatske, te daje prijedlog nadležnim tijelima o obustavi isplate sredstava za redovito godišnje financiranje iz proračuna.

**GLAVNI DRŽAVNI REVIZOR**

**mr. Ivan Klešić, dipl. oec., v.r.**